Predkladacia správa

Návrh novely zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa predkladá ako iniciatívny návrh mimo Plánu legislatívnych úloh vlády SR na rok 2014.
            Cieľom predmetného návrhu zákona je zjednodušiť správu miestnych daní obcami, zabezpečiť zvýšenie výnosu miestnych daní, posilniť právnu istotu daňovníkov, ako aj v neposlednom rade odstrániť niektoré interpretačné nejasnosti v praxi.
V súvislosti so zdanením pozemkov sa navrhuje doplniť do zákona nové splnomocnenie pre správcov tejto dane, ktoré umožní obciam určiť inú sadzbu dane z pozemkov pre tie pozemky, na ktorých sa nachádzajú transformačné stanice alebo predajné stánky. 
Ďalšou navrhovanou úpravou je rozšírenie a precizovanie predmetu dane zo stavieb pri stavbách hromadných garáží a stavbách hromadných garáží umiestnených pod zemou. V nadväznosti na predmetnú úpravu sa navrhuje upraviť aj základ dane pri stavbách hromadných garáží umiestnených pod zemou, ktorým bude pri týchto stavbách zastavaná plocha, pričom zastavanou plochou bude pôdorys stavby na úrovni najrozsiahlejšej podzemnej časti. 
V záujme spresnenia predmetu dane za ubytovanie v ubytovacom zariadení sa navrhuje taxatívne vymedzenie ubytovacieho zariadenia priamo zákonom. 
V prospech poplatníkov sa zavádza povinnosť obce vydávať rozhodnutia o vyrubení poplatku aj pri množstvovom zbere. Poplatník tak môže uplatniť opravné prostriedky podľa daňového poriadku rovnako ako pri ostatných miestnych daniach a tiež zaplatiť poplatok v splátkach. Zároveň sa vymedzuje okruh poplatníkov, pre ktorých obec môže ustanoviť zníženie poplatku alebo ktorých môže obec od poplatku úplne oslobodiť na základe kritérií obsiahnutých vo všeobecne záväznom nariadení.
Návrh zákona rieši aj odstránenie administratívnej záťaže správcov dane v daňovom konaní zjednodušením postupu vo vyrubovacom konaní.
Návrh zákona sa nepredkladá do vnútrokomunitárneho pripomienkového konania.
Návrh zákona bol zaslaný v rámci medzirezortného pripomienkového konania 52 subjektom. Z celkového počtu 49 pripomienok bolo 20 zásadných. Vyhodnotenie medzirezortného pripomienkového konania je súčasťou predkladaného materiálu. Hromadná pripomienka verejnosti nebola uplatnená. Materiál sa predkladá bez rozporov s ústrednými orgánmi štátnej správy.
Návrh zákona bol dňa 12. mája 2014 predmetom rokovania Hospodárskej a sociálnej rady SR.  
Predložený návrh nebude mať vplyv na štátny rozpočet. So zreteľom na zachovanie kompetencií  samosprávnych orgánov na určovanie sadzieb miestnych daní a poplatku, sa neočakáva v porovnaní so súčasne dosiahnutými výnosmi negatívny vplyv na výnosy územnej samosprávy. 
Návrh zákona je v súlade s Ústavou SR, ústavnými zákonmi a medzinárodnými zmluvami, ktorými je Slovenská republika viazaná. Predmet úpravy miestnych daní nie je upravený v práve Európskej únie.